Document ID: 32009R1241

REGOLAMENT TAL-KUMMISSJONI (UE) Nru 1241/2009
tas-16 ta’ Diċembru 2009
li jissokta u jaġġorna l-ambitu tas-sorveljanza minn qabel ta’ importazzjonijiet ta’ ċerti prodotti tal-ħadid u tal-azzar li joriġinaw minn ċerti pajjiżi terzi
IL-KUMMISSJONI EWROPEA,
Wara li kkunsidrat it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 260/2009 (1) tas-26 ta’ Frar 2009 dwar ir-regoli komuni għall-importazzjonijiet, u b’mod partikolari l-Artikolu 11 tieghu,
Wara li kkunsidrat ir-Regolament tal-Kunsill (KE) Nru 625/2009 (2) tas-7 ta’ Lulju 2009 dwar ir-regoli komuni għall-importazzjonijiet minn ċerti pajjiżi terzi, u b’mod partikolari l-Artikolu 9 tiegħu,
Wara li kkonsultat lill-Kumitat Konsultattiv,
Billi:
(1)
Bir-Regolament (KE) Nru 76/2002 (3), il-Kummissjoni introduċiet sorveljanza tal-Komunità minn qabel ta’ importazzjonijiet ta’ ċerti prodotti tal-ħadid u tal-azzar li joriġinaw minn pajjiżi terzi.
(2)
L-istatistika tal-kummerċ estern tal-Unjoni mhijiex disponibbli fil-perjodi stabbiliti mir-Regolament tal-Kummissjoni (KE) Nru 1917/2000 (4).
(3)
Għalkemm is-sitwazzjoni nbidlet minn mindu ġiet introdotta s-sorveljanza fl-2002, l-iżviluppi fis-suq dinji tal-azzar għadhom jeħtieġu sistema ta’ informazzjoni rapida u affidabbli dwar l-importazzjonijiet tal-Komunità fil-ġejjieni.
(4)
Ġew eżaminati x-xejriet tal-importazzjonijiet tal-prodotti attwalment taħt sorveljanza kif ukoll prodotti ċatti u tubi kbar issaldjati tal-azzar li ma jissaddadx, li attwalment mhumiex fis-sistema ta’ sorveljanza. Tqies li hu meħtieġ l-eżami tax-xejriet għal dawn il-prodotti addizzjonali minħabba l-fatt li jirrappreżentaw il-prodotti li l-aktar għandhom valur miżjud fis-suq.
(5)
F’dawn l-aħħar snin, l-importazzjonijiet lejn l-UE ta’ dawn il-prodotti tal-azzar żdiedu sostanzjalment (b’40 %) f’termini assoluti bejn l-2005 u l-2008. Anki jekk l-importazzjonijiet bdew jonqsu minn tmiem l-2008 ‘l hawn, l-importazzjonijiet sempliċement segwew it-tnaqqis fid-domanda u, f’termini relattivi għall-konsum, baqgħu sinifikanti.
(6)
Il-kapaċitajiet fil-produzzjoni tal-azzar madwar id-dinja kibru fl-2006-2008 u huma mistennija li jkomplu jikbru sal-2010. Hu mistenni tkabbir ta’ kapaċità b’żewġ ċifri fis-sentejn li ġejjin, f’varjetà ta’ reġjuni u b’mod speċjali fiċ-Ċina, l-Indja, l-Brażil u l-Lvant Nofsani. Iċ-Ċina, l-aktar pajjiż importanti f’dak li huwa żieda ta’ kapaċità, tirrappreżenta llum madwar 40 % tal-kapaċità tal-industrija tal-azzar mhux maħdum u madwar tliet darbiet aktar mill-konsum tal-azzar fl-UE fis-sena.
(7)
Minħabba l-fatt li l-UE hija suq importanti għall-azzar f’dak li għandu x’jaqsam ma’ daqs u ma’ prezz, speċjalment fil-kuntest ta’ munita b’saħħitha, x’aktarx li ladarba s-suq jirkupra u d-domanda fis-suq tal-Unjoni titjieb, iż-żejjed kollu fil-kapaċità tal-azzar jkun jista’ jintbagħat lura lill-UE. B’paragun ma’ dan, l-aċċess għas-swieq ta’ pajjiżi terzi dan l-aħħar naqas b’limitu li jvarja billi pajjiżi f’bosta żoni ġeografiċi (bħall-Amerika ta’ Fuq u ta’ Isfel, l-Ażja, il-Lvant Nofsani) ħadu miżuri biex jipproteġu jew jappoġġjaw l-industrija tal-azzar tagħhom. Dawn il-miżuri ħadu forom differenti, inklużi żidiet fit-tariffi, l-obbligu ta’ liċenzji, preferenza għax-xiri lokali, u jikkonċernaw swieq b’sehem sinifikanti mill-konsum globali.
(8)
Il-produzzjoni tal-azzar mhux maħdum u tal-prodotti ċatti tal-azzar li ma jsaddadx fl-UE laħqet l-ogħla livell fl-2007 u l-2006 rispettivament, u mbagħad bdiet tonqos fl-2008. Fl-ewwel semestru tal-2009 kien hemm tnaqqis ta’ 43,2 % meta mqabbel mal-ewwel semestru tal-2008 kuntrarju għal tnaqqis fil-produzzjoni dinjija tal-azzar ta’ 22,4 % matul l-istess perjodu. Il-kriżi kellha impatt fuq l-akbar pajjiżi kollha li jipproduċu l-azzar fl-UE, u b’reazzjoni għal dan il-produtturi tal-azzar naqqsu n-numru ta’ jiem ta’ produzzjoni, biex b’hekk żiedu l-kapaċità mhux utilizzata.
(9)
Il-produtturi kollha naqqsu l-impjiegi b’mod sinifikanti. F’Ġunju 2009 madwar 40 % tal-forza tax-xogħol fis-settur tal-azzar tal-UE kienu affettwati mill-kriżi ekonomika fil-forma ta’ sensja permanenti jew temporanja u konċessjonijiet għax-xogħol fuq żmien qasir.
(10)
Fuq il-bażi ta’ xejriet reċenti fl-importazzjonijiet tal-prodotti tal-azzar, tal-qagħda vulnerabbli attwali tal-industrija tal-UE, tad-domanda dgħajfa kontinwa fis-suq tal-UE u tal-probabbiltà li ż-żejjed fil-kapaċità kemm bħalissa kif ukoll fil-ġejjieni jintbagħat lura lill-UE jekk id-domanda tirkupra, jista’ għaldaqstant jitqies li teżisti theddida ta’ ħsara għall-produtturi tal-Unjoni skont l-Artikolu 11 tar-Regolament (KE) Nru 260/2009.
(11)
Għalhekk, l-interessi tal-Unjoni jeħtieġu li l-importazzjonijiet ta’ ċerti prodotti tal-azzar għandhom ikomplu jkunu suġġetti għal sorveljanza minn qabel biex tkun ipprovduta informazzjoni dwar l-istatistika avvanzata li tippermetti analiżi rapida tax-xejriet fl-importazzjonijiet. Dejta kummerċjali rapida u antiċipata hija meħtieġa biex tittratta mal-vulnerabbiltà tas-suq Ewropew tal-azzar meta dan jiffaċċja bidliet għall-għarrieda fis-swieq dinjija tal-azzar. Dan huwa b’mod partikolari importanti fil-qagħda tal-kriżi preżenti mmarkata b’inċertezzi fir-rigward ta’ jekk id-domanda terġax tirkupra strutturalment u jekk l-industrija tal-UE tistax fil-fatt tibbenefika minn dan.
(12)
Barra minn hekk, fid-dawl tal-iżviluppi fis-suq tal-prodotti ċatti tal-azzar li ma jissaddadx u ta’ tubi kbar issaldjati u l-qagħda tal-industriji interessati, u minħabba li sistemi simili ta’ monitoraġġ tal-importazzjonijiet tal-azzar jinkludu dawn il-prodotti, huwa xieraq li l-ambitu ta’ din is-sistema jinkludi l-prodotti mniżżla fl-Anness I.
(13)
Meta jitqiesu l-iżviluppi msemmija hawn fuq, u waqt li jiġi kkunsidrat li pajjiżi oħra ewlenin li jipproduċu l-azzar bħall-Kanada u l-Istati Uniti tal-Amerika ddeċidew dan l-aħħar li jestendu s-sistemi simili ta’ monitoraġġ tagħhom tal-importazzjonijiet tal-azzar (estiżi sal-31 ta’ Awwissu 2011 u l-21 ta’ Marzu 2013, rispettivament), huwa xieraq li din is-sistema għandha tkompli sal-31 ta’ Diċembru 2012.
(14)
Biex jitnaqqas kemm jista’ jkun it-tfixkil żejjed u ma jitħarbtux l-attivitajiet tal-kumpaniji qrib il-fruntieri, il-piż nett tal-importazzjonijiet li huma esklużi mill-applikazzjoni ta’ dan ir-Regolament jibqa’ ta’ 2 500 kilogramma,
ADOTTAT DAN IR-REGOLAMENT:
Artikolu 1
Ir-Regolament (KE) Nru 76/2002 huwa emendat kif ġej:
1.
L-ambitu tas-sorveljanza minn qabel għandu jiġi estiż għall-prodotti mniżżla fl-Anness I.
2.
Fl-Artikolu 6 jitħassar “il-31 ta’ Diċembru 2009” u minflok jinkiteb “il-31 ta’ Diċembru 2012”.
3.
Il-Lista tal-Awtoritajiet Nazzjonali Kompetenti għandha tinbidel bil-lista fl-Anness II.
Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, is-16 ta’ Diċembru 2009.

Labels: 1
3
5